JAS จับมือ JTS วิ่งยาว 5 วันติด หวังบุ๊ก 4.5 พันลบ. ปมข้อพิพาท NT
JAS จับมือ JTS วิ่งยาว 5 วันติด คาดนักลงทุนเก็งกำไรความคืบหน้ายุติข้อพิพาท ระหว่าง JSTC กับ NT ลุ้นบันทึกเงินสด 4.5 พันล้านบาท หากเจรจาประนีประนอมข้อพิพาทสำเร็จ
JAS จับมือ JTS วิ่งยาว 5 วันติด คาดนักลงทุนเก็งกำไรความคืบหน้ายุติข้อพิพาท ระหว่าง JSTC กับ NT ลุ้นบันทึกเงินสด 4.5 พันล้านบาท หากเจรจาประนีประนอมข้อพิพาทสำเร็จ
15 ธ.ค. 2564

ผู้สื่อข่าวรายงานว่า ณ เวลา 10:31 น. ราคาหุ้น บริษัท จัสมิน อินเตอร์เนชั่นแนล จำกัด (มหาชน) หรือ JAS อยู่ที่ระดับ 3.82 บาท บวก 0.12 บาท หรือ 3.24% สูงสุดที่ระดับ 3.82 บาท ต่ำสุดที่ระดับ 3.68 บาท ด้วยมูลค่าการซื้อขาย 688.73 ล้านบาท 
ด้านบริษัท จัสมิน เทคโนโลยี โซลูชั่น จำกัด (มหาชน) หรือ JTS อยู่ที่ระดับ 143 บาท บวก 19 บาท หรือ 15.32% สูงสุดที่ระดับ 148.50 บาท ต่ำสุดที่ระดับ 123.50 บาท ด้วยมูลค่าการซื้อขาย 218.90 ล้านบาท
โดยราคาหุ้น JAS และ JTS ปรับตัวเพิ่มขึ้นมาอย่างต่อเนื่องเป็นวันที่ 5 นับตั้งแต่ราคาปิดเมื่อวันที่ 7 ธ.ค.64
นักวิเคราะห์บริษัทหลักทรัพย์ โนมูระ พัฒนสิน จำกัด (มหาชน) ระบุก่อนหน้านี้ว่า ราคาหุ้น JAS ปรับตัวขึ้นหลังจากราคาหุ้นพักตัวมานาน น่าจะเกิดจากการกลับมาเก็งกำไรความคืบหน้ายุติข้อพิพาทระหว่างบริษัท จัสมิน ซับมารีน เทเลคอมมิวนิเคชั่นส์ จำกัด หรือ JSTC (JAS ถือ 100%) กับ บริษัท ทีโอที จำกัด (มหาชน) หรือ TOT (ปัจจุบันรวมกับบริษัท กสท โทรคมนาคม จำกัด (มหาชน) หรือ CAT เป็น บริษัท โทรคมนาคมแห่งชาติ จำกัด (มหาชน) หรือ NT) ยอดหนี้คงค้างประมาณ 2,518 ล้านบาท (ไม่รวมดอกเบี้ย 7.5%) ซึ่งในเดือน พ.ค. 2562 คณะอนุญาโตตุลาการตัดสินชี้ขาดให้ JSTC ชนะคดีดังกล่าว
โดยก่อนหน้านี้ คาดว่าขั้นตอนการเจรจาประนีประนอมกับ NT จะบรรลุข้อตกลงกันได้ภายในไตรมาส 2/2564 หลัง JSTC ซึ่งเป็นบริษัทลูกของ JAS เตรียมจะเข้าไปเจรจากับ NT ที่อยู่ในฐานะลูกหนี้การค้าของ JSTC ในข้อพิพาทเรื่องการชำระส่วนแบ่งรายได้ตามสัญญาร่วมลงทุนสร้างโครงข่ายเคเบิลใต้น้ำ (ฝั่งตะวันออก) กับ TOT กว่า 10 ปี โดยหาก JSTC เจรจาประนีประนอมข้อพิพาทดังกล่าวสำเร็จ JAS มีโอกาสที่จะบันทึกเงินสดเข้ามาประมาณ 4,500 ล้านบาท ซึ่งจะมาจากยอดหนี้คงค้างประมาณ 2,500 ล้านบาท พร้อมดอกเบี้ยค้างจ่าย 7.5% ต่อปี จนถึงสิ้นปี 2563 อีกประมาณ 2,027 ล้านบาท